
Zadeva: Zapisnik 5. seje Sveta za živinorejo

Peta seja Sveta za živinorejo (v nadaljnjem besedilu: Svet) je potekala 15. 7. 2026, na MKGP Dunajska cesta 22, Ljubljana in je trajala od 11:05 do 14:23 ure.

Prisotni člani Sveta: g. Klemen Brglez, mag. Aleš Praček, prof. dr. Marija Klopčič, doc. dr. Špela Malovrh, prof. dr. Janko Mrkun, doc. dr. Maksimiljan Brus, dr. Jože Verbič, g. Danilo Potokar, doc. dr. Silvester Žgur, mag. Danijela Bojkovski, mag. Andrej Kastelic, g. Tomo Wankmuller dr. vet. med., g. Igor Stanonik, g. Alojz Varga, g. Roman Savšek, g. Primož Kokovica, dr. Peter Kozmus, mag. Stane Bergant.

Ostali prisotni: minister g. Janez Cigler Kralj, ga. Mojca Erjavec, g. Velislav Žvipelj, g. Andrej Hafner, ga. Janja Matk, ga. Andreja Bizjak, ga. Damjana Grobelšek, mag. Jernej Kavšek, mag. Andreja Komel, Gorazd Gruntar, ga. Maša Žagar, dr. Gašper Kosec in ga. Mateja Cugmas Kokelj.

Predlagan je bil naslednji dnevni red:

1. Potrditev dnevnega reda
1. Pregled in potrditev zapisnika 4. seje Sveta za živinorejo
1. Nagovor ministra
1. Eksistenčna kriza v sektorju prireje mleka in v prašičereji (nizke odkupne cene, zaostreni pogoji odkupa, potrebni ukrepi za odpravo težav na trgu)
1. Razpisni pogoji na kmetijskih razpisih za investicije na živinorejskih kmetijah
1. Priprava več-letnega finančnega okvira za obdobje 2028-2034 za področje kmetijstva / živinoreje
1. Potrebne spremembe na področju zakonodaje (veterinarstvo, zdravje živali, dobrobit)
1. Razno

Pred potrditvijo dnevnega reda 5. seje Sveta za živinorejo, je predsednica Sveta predlagala, da se člani Sveta za živinorejo na kratko predstavijo novemu vodstvu Ministrstva za kmetijstvo. Po predstavitvi članov Sveta, je minister Janez Cigler Kralj predstavil člane ministrske ekipe in njihova področja dela. Predsednica je novemu vodstvu ministrstva in članom Sveta pojasnila, da se je članica Jana Tavčar, kot predstavnica Ministrstva za kmetijstvo upokojila, zato je bil imenovan nov član, ki bo predstavnik ministrstva v Svetu za živinorejo, in sicer mag. Aleš Praček, ki pokriva javne službe v živinoreji.  

Predsednica Sveta je ugotovila, da je seja sklepčna.

Ad 1. Potrditev dnevnega reda seje
Predstavljen je bil dnevni red 5. seje Sveta. Podan je bil predlog, da se dnevni red zamenja, in sicer, da se 7. točka obravnava pred 4. točko.

Sklep št. 1: Dnevni red s spremenjenim vrstnim redom obravnave točk se potrdi. 
Sklep je bil soglasno potrjen.

Ad 2. Pregled zapisnika 4. seje Sveta za živinorejo
Predsednica Sveta je pregledala zapisnik in predstavila sprejete sklepe 4. seje Sveta. Pripomb na zapisnik 4. seje Sveta ni bilo.

Sklep št. 2:  Zapisnik 4. seje Sveta se potrdi.
Sklep je bil soglasno potrjen.

Ad 3. Nagovor ministra
Minister je uvodoma pozdravil prisotne, predstavil svojo ekipo ter predstavil aktualne aktivnosti ministrstva. Poudaril je, da se je že seznanil z razmerami v sektorju živinoreje ter da bo skupaj s svojo ekipo pripravil potrebne spremembe. Politični in strokovni cilji na tem področju so opredeljeni tudi v koalicijski pogodbi, pri njihovem uresničevanju pa si ministrstvo želi strokovne podpore članov sveta. Pojasnil je, da bo v prihodnje z deležniki več dialoga in da bodo v prihodnje vzpostavljene delovne skupine za posamezna vsebinska področja. Slovenija je dejavna tudi na ravni Evropske komisije, kjer zastopa in zagovarja interese slovenskega kmetijstva. Na predzadnjem zasedanju je potekala razprava o gnojilih, na zasedanju, ki je potekalo 13.7.2026 je bila predstavljena Strategija EU za živinorejo, ki jo Slovenija podpira. Podpora sektorju živinoreje in ukrepi za odzivanje na razmere na trgu bodo vključeni tudi v pripravo novega Strateškega načrta SKP. Pomemben poudarek bo namenjen tudi načrtu za beljakovinsko samooskrbo, predvsem z vidika zmanjšanja odvisnosti Evropske unije od enega samega vira uvoza, zlasti iz Ukrajine.
Minister je predstavil tudi predlog novega finančnega okvira za obdobje 2028-2034. Pojasnil je, da ni več ločene finančne ovojnice za SKP, temveč je predvidena skupna ovojnica skupaj s kohezijsko politiko in področjem migracij. Slovenija se je zato povezala s skupino držav, ki si prizadevajo zagotoviti čim več sredstev za področje kmetijstva. Ob tem se zavzema tudi za večjo prožnost pri porabi sredstev, saj želi, da bi bilo čim manj sredstev vnaprej strogo namenjenih posameznim ukrepom.
V nadaljevanju se je dotaknil tudi Uredbe o obnovi narave (Nature Restoration Regulation). Ocenil je, da je bila v preteklosti tematika preveč izpostavljena na način, ki je škodoval kmetijstvu. Po njegovem mnenju je treba spremeniti pristop ter kmeta prepoznati kot ključnega varuha narave, ki z aktivnim kmetovanjem in živinorejo prispeva k ohranjanju krajine in biotske raznovrstnosti. 

Ministrstvo je podprlo tudi pobudo Romunije za pripravo ukrepov na področju upravljanja velikih zveri, predvsem medveda. Zaradi zadržanja izvajanja odločb o odvzemu medvedov se po besedah ministra na terenu pojavljajo vse večje težave, populacija pa se širi nenadzorovano. Na tem področju se Slovenija povezuje z drugimi državami, ki se soočajo s podobnimi izzivi. Pojasnjeno je še bilo, da se je Slovenija pridružila tudi pobudi Slovaške za iskanje rešitev za težave v sektorju prireje mleka.

S strani predsednice Sveta je bilo pojasnjeno, da so se člani sveta sestali na dveh delovnih sestankih, na katerih so pripravili predloge sprememb vezane na živinorejski sektor, med drugim predlagajo, da se na Ministrstvu za kmetijstvo vzpostavi samostojen Sektor za živinorejo, prav tako je bil podan predlog, da se v prihodnje seje Sveta sklicujejo na tri mesece, na sejah je potrebno zagotoviti prisotnost vodstva ministrstva. Prav tako so člani poudarili nujno vključevanje stroke v pripravo zakonodaje, ki se dotika področja kmetijstva. Dokument, ki so ga pripravili člani Sveta za živinorejo bo poslan na ministrstvo.

Sklep št. 3: Seje Sveta za živinorejo bodo v prihodnje potekale vsake tri mesece.
Sklep je bil sprejet soglasno.

Ad 7. Potrebne spremembe na področju zakonodaje (veterinarstvo, zdravje živali, dobrobit)

Direktorica Uprave za varno hrano, veterinarstvo in varstvo rastlin (v nadaljevanju UVHVVR)  je predstavila rezultate cepljenja proti bolezni modrikastega jezika (BTV). Precepljenost je dosegla 84,14 % pri govedu, 95,64 % pri ovcah in 79,25 % pri kozah, kar predstavlja visoko stopnjo zaščite populacije in kaže na zelo uspešno izvedbo programa cepljenja. Cepivo je prek postopka javnega naročanja zagotovila UVHVVR, ministrstvo pa je za sofinanciranje cepljenja zagotovilo 2.214.310 evrov.
Predstavljene so bile možne rešitve, ki se pripravljajo v sodelovanju s stroko za prihodnje izvajanje cepljenja proti BTV. Uprava bo skupaj s strokovnjaki preučila štiri možnosti, in sicer da država cepljenja ne zagotavlja več; ohranitev obstoječega sistema iz leta 2026, pri katerem država zagotavlja cepljenje (za to možnost ni bilo enotne podpore); država v celoti prevzame stroške cepljenja; država delno prevzame obveznosti, tako da zagotovi omejeno količino cepiva, cepljenje pa ostane prostovoljno. V nadaljevanju so bile prestavljene aktivnosti glede sprememb zakonodaje. Direktorica je pojasnila, da veljavni Zakon o veterinarstvu temelji na starejši zakonodaji, vendar še vedno zagotavlja minimalni obseg zdravstvenega varstva živali ter dobro organizirano veterinarsko službo na območju celotne Slovenije. Ob morebitni prenovi zakonodaje si uprava prizadeva ohraniti rešitve, ki so se izkazale za dobre in koristne za rejce. Celovita prenova zakona bo pripravljena v sodelovanju s stroko in vsemi deležniki. Glede Zakona o zaščiti živali se načrtuje dvostopenjski pristop k prenovi zakonodaje na tem področju. V prvem koraku bo pripravljena krajša novela Zakona o zaščiti živali, ki bo obravnavala le posamezna nujna vprašanja. Med njimi je določitev prehodnega obdobja za rejo kokoši v kletkah, pri čemer bo končna rešitev odvisna tudi od zakonodaje, sprejete na ravni Evropske unije. Namen novele ni zniževanje standardov dobrobiti živali, temveč njihova uskladitev z ureditvijo v drugih državah članicah. V zvezi z zavetišči za kopitarje je direktorica pojasnila, da ministrstvo njihove ustanovitve ne načrtuje, saj je že vzpostavljen sistem prehodnih hlevov, ki omogoča ustrezno oskrbo odvzetih živali. Novela bo obravnavala tudi ustrezne rešitve glede privezovanja psov. Glede kastracije pujskov je bilo pojasnjeno, da se je delo Nacionalnega centra za dobrobit živali med rejci izkazalo kot dobro sprejeto, zato trenutno ni več večjih pritiskov za spremembo ureditve kastracije pujskov. Pojavljajo pa se pobude za zagotovitev ustreznih zdravil za izvajanje postopka. O tej tematiki bo ministrstvo nadaljevalo dialog z deležniki.
Člani sveta so opozorili, da usposabljanja za izvajanje kastracije niso bila dostopna vsem rejcem, saj so bile določene omejitve glede udeležbe. Predlagali so, da se sedanja ureditev, ki je določena v zakonu, ponovno preuči.
Direktorica je odgovorila, da bo uprava še med poletjem na Kmetijsko gozdarsko zbornico Slovenije naslovila dopis s pobudo za imenovanje sogovornikov in organizacijo sestanka glede odprtih vprašanj.
V okviru razprave so člani sveta predlagali, da se v razpravo vključijo tudi predstavniki BF, VF in FKBV. Opozorili so, da veterinarji danes opravljajo enake postopke kot prej, vendar so stroški za rejce višji, poleg tega pa imajo uporabljeni postopki lahko vpliv tudi na dobrobit majhnih pujskov. Opozorjeno je bilo tudi na Pravilnik o zaščiti rejnih živali, in sicer da sedanja ureditev otežuje izvajanje delovnih testov za konje, ki so določeni v rejskih programih, zato so predlagali spremembo pravilnika v sodelovanju s strokovnimi organizacijami. S strani članov je bilo izraženo zadovoljstvo nad doseženo visoko precepljenostjo živali. Ob tem se je postavilo tudi vprašanje zakaj Slovenija ni uporabila cepiva, ki so ga uporabljale nekatere druge države in naj bi bilo kakovostnejše.

Direktorica je pojasnila, da je bil predlog sprememb Pravilnika  o zaščiti rejnih živali že v času prejšnje vlade posredovan v medresorsko usklajevanje. Sprejet je bil sklep o oblikovanju delovne skupine, ki bo pravilnik ponovno proučila ter pripravila smernice za njegovo izvajanje oziroma morebitne spremembe. Člani sveta so izrazili zanimanje za predvidene spremembe zakonodaje na področju veterinarstva, zdravja živali in dobrobiti živali. Pojasnjeno je še bilo, da je bilo cepivo, uporabljeno v Sloveniji, učinkovito in je povzročalo malo stranskih učinkov, prav tako se na javni razpis ni prijavil noben drug ponudnik cepiva.

Ad 4. Eksistenčna kriza v sektorju prireje mleka in v prašičereji (nizke odkupne cene, zaostreni pogoji odkupa, potrebni ukrepi za odpravo težav na trgu)

Predsednica sveta je na kratko povzela stanje v sektorju mleka, ki se trenutno sooča z zelo zahtevnimi tržnimi razmerami, ki so predvsem posledica presežkov mleka na evropskem trgu in posledičnega padca odkupnih cen mleka. Takšno gibanje cen pomembno vpliva na dohodkovni položaj mlečnih kmetij in njihovo sposobnost nadaljnjega razvoja. Opozorjeno je bilo na težave odročnih kmetij, ki se soočajo z grožnjami, da se bo prenehal odkup mleka z njihovih kmetij. Pojasnila je tudi situacijo v sektorju prašičjega mesa, kjer so cene prav tako na zelo nizki ravni.

Predstavniki ministrstva so pojasnili, da je Slovenija na ravni Evropske unije sodelovala v razpravah o kriznih razmerah v posameznih kmetijskih sektorjih. Izpostavljene so bile predvsem težave zaradi padca odkupnih cen in razmer na trgih. Slovenija se je tudi pridružila pobudi Slovaške, da se razprava o razmerah v sektorju mleka obravnava na višji politični ravni.  Pojasnjeno je še bilo, da ministrstvo preučuje več možnih ukrepov, za pomoč sektorju, pri čemer bo treba upoštevati razpoložljiva finančna sredstva. Prav tako država ne more neposredno posegati v oblikovanje odkupnih cen. Ministrstvo je z aktivnostmi za pripravo možnih ukrepov že začelo. Izpostavljeno je bilo tudi, da je treba pri oblikovanju cen mleka in prašičjega mesa vzpostaviti učinkovit dialog med vsemi deležniki v prehranski verigi.

V okviru razprave je bilo opozorjeno na primer Poljske, ki povečuje stalež krav molznic, medtem ko številne druge države stalež živali zmanjšujejo zaradi presežkov mleka. Največje izgube so utrpeli proizvajalci, ki mleko prodajajo preko zadrug po t.i. SPOT cenah, medtem ko so evropski rejci z dolgoročnimi pogodbami v precej boljšem položaju. Kot posebej problematično so izpostavili tudi primere, ko mlekarne manjšim kmetijam grozijo s prekinitvijo odkupa mleka. Po mnenju članov bi bilo potrebno majhne hribovske kmetije ustrezneje zaščititi. Člani sveta so poudarili, da bi moral biti sistem pripravljen tudi na krizne razmere. Slovenija ima močan mlečni sektor, zato bi morali v času kriz iskati rešitve za njegovo ohranitev in ne razmišljati predvsem o ukinjanju proizvodnje ali prestrukturiranju. Opozorili so tudi, da poslovni načrti za investicije ne bi smeli temeljiti na trenutnih najvišjih odkupnih cenah mleka, temveč na dolgoročnih, realnih predpostavkah, na primer desetletnem povprečju odkupnih cen.
Predstavnik Kmetijskega inštituta Slovenije je pojasnil, da je trgovina z mlekom močno vpeta v mednarodne tokove, zato so možnosti nacionalnega ukrepanja omejene. Kot eno izmed možnih rešitev je predstavil možnost sofinanciranja prevoza mleka iz oddaljenih in težje dostopnih območij. Upravičenci bi lahko bili bodisi rejci, bodisi zadruge ali mlekarne, ki organizirajo odkup mleka. Podobni ukrepi se že izvajajo v nekaterih državah, med drugim na Švedskem in v Franciji. Člani sveta so poudarili tudi pomen ustrezne podpore območjem z omejenimi možnostmi za kmetijsko dejavnost (OMD), kjer je prireja mleka bistveno manjša in stroški pridelave višji.

S strani predstavnikov ministrstva je bilo poudarjeno, da je bila prednost Slovenije v tem obdobju predvsem v tem, da je bilo mogoče odkupiti vse proizvedeno mleko. Predlagan ukrep bo ministrstvo preučilo.

Sklep št. 4: Člani sveta predlagajo Ministrstvu za kmetijstvo, da preuči možnost uvedbe ukrepa sofinanciranja prevoza mleka iz odročnih območij. Predlagajo, da se ukrep po potrebi poveže s proizvodno vezanimi plačili.
Sklep je bil soglasno sprejet.

Razmere v sektorju prašičereje
Člani sveta so opozorili, da se sektor prašičereje s sistemskimi težavami sooča že več kot dve leti. V tednu pred sejo so odkupne cene ponovno padle, in sicer za približno 20 centov, zaradi česar so med najnižjimi v regiji. Na ministrstvo sta bila poslana dva dopisa s predlogi možnih ukrepov. Izpostavili so, da je slovenska prašičereja zelo ranljiva in težko konkurenčna, zato je nujno sprejeti ukrepe za zaščito domačih rejcev in ohranitev sektorja tudi v času kriz.

V razpravi o razmerah v prašičereji je bilo izpostavljeno tudi vprašanje mesa iz uvoza in izvajanja sheme »Izbrana kakovost – Slovenija« (IK). Člani sveta so opozorili, da kmetje prispevajo sredstva za promocijo sheme, zato jih zanima, ali sistem dosega pričakovane učinke in ali se v okviru nadzora ustrezno preverja poreklo mesa, torej da mora biti žival rojena, rejena, zaklana in predelana v Sloveniji. Predlagali so pripravo tedenskih analiz količin zaklanega, predelanega in prodanega mesa v okviru sheme IK. Opozorili so tudi na velik obseg uvoza prašičjega mesa, predvsem iz Španije. Izpostavljen je bil tudi problem goljufij pri označevanju porekla mesa.

Državna sekretarka je pojasnila, da je shema »Izbrana kakovost – Slovenija« ena od nacionalnih shem kakovosti. Pri ministrstvu deluje Svet za promocijo, ki potrjuje promocijske aktivnosti, v prihodnje pa bo ministrstvo več pozornosti namenilo tudi trženjskim ukrepom. Dodala je, da bo Trgovinska zbornica Slovenije proučila možnost vzpostavitve posebne police za slovenske proizvode. Glede označevanja porekla je pojasnila, da Slovenija deluje v okviru pravil Evropske unije, proizvajalci pa imajo možnost uporabe oznake s slovensko zastavo. Ministrstvo se problematike zaveda in bo iskalo dodatne rešitve.

V razpravi je bilo odprto tudi vprašanje masnih bilanc ter težav rejcev, katerih prašiče klavnice zaradi previsoke teže zavračajo. Pojasnjeno je bilo, da na ravni vlade deluje posebna delovna skupina, ki obravnava vprašanja masnih bilanc.

Predstavniki ministrstva so pojasnili, da bo potrebno za težave posameznih sektorjev pripraviti ustrezne sistemske rešitve. Ob krizah pa je nujno potrebno okrepiti sodelovanje vseh deležnikov v verigi ter nadaljevati aktivnosti za krepitev prehranskih verig.

Sklep št. 5: Člani sveta predlagajo Ministrstvu za kmetijstvo, da pripravi in sprejme ustrezne ukrepe za pomoč sektorjem, ki se soočajo s kriznimi razmerami.
Sklep je bil soglasno sprejet.

Ad 5. Razpisni pogoji na kmetijskih razpisih za investicije na živinorejskih kmetijah

Predstavniki ministrstva so pojasnili, da sta v okviru Strateškega načrta SKP predvideni dve intervenciji za podporo naložbam v živinorejo. Intervencija IRP02 Naložbe v dvig produktivnosti in tehnološki razvoj, vključno z digitalizacijo kmetijskih gospodarstev, ki je namenjena manjšim kmetijam, ki dosegajo najmanj 4.000 evrov in manj kot 12.000 evrov standardnega prihodka iz kmetijske dejavnosti (SO) in intervencija IRP 29 Naložbe v prilagoditev kmetijskih gospodarstev izvajanju nadstandardnih zahtev s področja dobrobiti rejnih živali pa večjim kmetijam, ki dosegajo najmanj 12.000 EUR SO.
Pojasnili so, da je bila intervencija IRP 29 ob pripravi Strateškega načrta uvrščena med ukrepe, povezane z Evropskim zelenim dogovorom, zato vključuje določene okoljske zahteve. Ena od njih je izpolnjevanje zahteve, da pod rešetkami ni odprte gnojne jame ter da ima kmetijsko gospodarstvo dovolj skladiščnih kapacitet za najmanj 9-mesečno skladiščenje živinskih gnojil. S četrto spremembo je bila dodana možnost sofinanciranja gradnje hlevov brez izpusta, predvsem za kmetije, ki se nahajajo v strnjenih naseljih. Za takšne naložbe je predvidena nižja stopnja podpore.

Člani sveta so opozorili, da imajo kmetije v naseljih pogosto težave pri umeščanju lagun za živinska gnojila, zato bi bilo smiselno omogočiti večjo uporabo rešetkastih tal, ki so hkrati prijazna do živali. Pojasnjene so bile še težave manjših kmetij pri kandidiranju na javnih razpisih, ki imajo pogosto premalo zemljišč in zaradi meril ne izpolnjujejo pogojev za prijavo na določene razpise. Podobno velja tudi za naložbe v mehanizacijo, kot je nakup zgrabljalnika, saj manjše kmetije pogosto ne dosegajo zahtevanih pogojev. Predlagali so pripravo posebnih ukrepov oziroma razpisov, namenjenih tudi manjšim kmetijam. Opozorili so še, da so razpisni postopki zelo zahtevni, zaradi česar so številni vlagatelji prisiljeni najeti zunanje izvajalce za pripravo vlog in poslovnih načrtov, kar predstavlja dodatno finančno breme.

Predstavniki ministrstva so pojasnili, da ekološki standard določa, da je lahko največ polovica površine hleva izvedena z rešetkastimi tlemi. Zaradi okoljskih zahtev je bila kot dodatni ukrep uvedena tudi obveznost zaprtih gnojnih jam, v katere se gnojevka s pomočjo pehal transportira neposredno iz hleva. Ker takšna rešitev pomeni višjo investicijsko vrednost, je temu prilagojena tudi višina sofinanciranja. Poudarjeno je še bilo, da evropska sredstva ne omogočajo sofinanciranja hlevov, ki bi bili v celoti izvedeni z rešetkastimi tlemi. Ministrstvo se zaveda velikega administrativnega bremena, ki ga predstavljajo javni razpisi. V prihodnjem programskem obdobju si bo prizadevalo za poenostavitev evidenc, zmanjšanje administrativnih zahtev ter poenostavitev intervencij v okviru Skupne kmetijske politike. 
Predstavniki ministrstva so pojasnili, da bodo vse predloge članov sveta podrobno proučili. Ob tem so opozorili, da so razpoložljiva sredstva omejena, zato bo treba prihodnje ukrepe še bolj ciljno usmerjati. Pogoji in omejitve na javnih razpisih so določeni tudi z namenom zagotavljanja racionalne porabe javnih sredstev. Pojasnjeno je še bilo, da za manjše kmetije priprava poslovnega načrta ni več obvezna. Kot eno izmed možnosti za poenostavitev postopkov pa je bil predlagan razvoj elektronskega poslovnega načrta z enotno strukturo za vse vlagatelje, ki bi ga kmetje lahko pripravili sami.

Sklep št. 6: Svet za živinorejo podpira pripravo in uvedbo elektronskega poslovnega načrta za naslednje programsko obdobje Skupne kmetijske politike.
Sklep je bil soglasno sprejet.
 
Ad 6. Priprava več-letnega finančnega okvira za obdobje 2028-2034 za področje kmetijstva / živinoreje

S strani ministrstva je bil predstavljen prihodnji večletni finančni okvir za obdobje 2028-2034. Pojasnjeno je bilo, da bo na voljo 13% manj denarja, kot ga je bilo za trenutno SKP. Kot je bilo že uvodoma pojasnjeno se bo združilo financiranje politik z nacionalnimi ovojnicami (SKP+SRP+ kohezijska politika + notranje zadeve) v enovit sklad za Nacionalne in regionalne načrte za partnerstvo (NRPP). Pri tem je pomembno, da je NRPP potrjen do konca leta 2027 za začetek izvajanja 2028. Ključni elementi SKP po 2027 so zagotoviti dohodkovno podporo za kmete, ta mora biti tudi ciljno usmerjena, predvideva se poenostavitve, sinergijo (celovit in celosten pristop) ter celovit odziv na krize in vse večje negotovosti na trgu.  Predstavljena je bila tudi Strategija EU za živinorejo in Načrt za samooskrbo z beljakovinami, ki bosta imela vpliv tudi na pogajalski proces za novo finančno perspektivo. Strategija stremi k temu, da se EK na mehak način zapira in da se odličnost validira na trgu. Gre za enega od korakov kako v globalnem svetu ostanejo standardi visoki in se validirajo na trgu. Skupni cilj obeh pobud je vzpostaviti odporen, konkurenčen in trajnosten evropski prehranski sistem, ki bo dolgoročno podpiral kmete, podeželska območja in prehransko varnost EU.

Člani sveta so opozorili na plačila OMD, ki jih bo v prihodnje potrebno ustrezno spremeniti, prav tako predlagajo povišanje podpore ekološkim kmetijam in povečanje neposrednih plačil. Podan je bil predlog, da se  točka ponovno uvrsti na naslednjo sejo Sveta, da se bodo člani seznanili z napredkom pri pripravi nove finančne perspektive.

Ad 8 Razno
Člani sveta so izpostavili uvedbo namenskega turističnega prispevka v višini enega evra na nočitev – tako imenovanega turističnega evra, sredstva pa bodo dodeljena kmetijskemu sektorju. Podan je bil predlog, da se sredstva namenijo živinoreji, zaradi katere se ohranja podeželje na območjih kjer je turizma največ. Podana je bila še pobuda, da se poviša sredstva za izvajanje Skupnega temeljnega rejskega programa (STRP). Člani sveta so pripravili predlog novih nalog, ki bi se morale izvajati v okviru STRP. Dokument bi se predstavil na naslednji seji. Izpostavljeno je bilo še vprašanje glede vključitve novih rejcev v GENPAS, pripravljeno bo pisno vprašanje.  Člane je zanimalo še izvajanje projekta Digitalizacija podatkovnih zbirk v živinoreji in kako bo vpeljana v uporabo ter razveljavitev CRP razpisa.

Državna sekretarka je pojasnila, da je turistični evro del koalicijske pogodbe in se aktivnosti glede uvedbe tega še niso pričele, bo pa ukrep pripravljen v sodelovanju z drugimi sektorji. Glede digitalizacije je bilo pojasnjeno, da se je projekt zaključil 30.6.2026, rezultati projekta pa bodo predstavljeni na naslednji seji sveta. Pojasnjeno je še bilo, da je bil CRP ustavljen, ker razpis ni bil pripravljen ustrezno, teme, ki so bile predlagane bodo pregledane in pripravljen bo nov razpis. 




Seja se je zaključila ob 14:23 uri.


	Zapisala
Mateja Cugmas Kokelj
	prof. dr. Marija Klopčič
predsednica Sveta za živinorejo




Priloga: 
· Lista prisotnih 
· PPT (Maša Žagar)
· Strategija EU za živinorejo
· Načrt za beljakovinsko samooskrbo




Poslati: članom Sveta za živinorejo ter ostalim prisotnim na seji po e-pošti.

